RESOLUCIÓN do 2 de novembro de 2005 pola que se convoca unha Xornada sobre a situación social de España.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 04/11/2005

Dentro do Plan de actividades da Escola Galega de Administración Pública para o 2005 e de acordo coas funcións atribuídas pola Lei 4/1987, do 27 de maio, de creación da Escola, e pola Lei 10/1989,
do 10 de xullo, de modificación da anterior, convócase unha Xornada sobre a situación social de España, conforme as seguintes bases:
1. Obxectivos.
O informe ten como obxectivo documentar a situación social de España, presentando un corpo rigoroso de coñecemento e información sobre a protección social, o mercado de traballo, o desemprego e a inmigración, a sanidade e a saúde, a educación, as políticas de axudas ás familias (incluíndo a vivenda e os servizos de protección ás persoas dependentes), a prevención da exclusión social e as políticas fiscais redistributivas.
2. Contido.
Trataranse estes temas:
-Benestar insuficiente, democracia incompleta.
-Modelos de protección social á dependencia na Unión Europea. O caso de España.
- Equidade no sistema educativo español.
-O mercado de traballo nas comunidades autónomas españolas.
-O papel da inmigración en España e en Galicia.
3. Destinatarios.
Persoal ao servizo da Xunta de Galicia e da Administración local galega e interesados en xeral.
4. Desenvolvemento.
-Horario: mañá e tarde.
-O lugar e a data: a xornada convocada desenvolverase no salón de actos da Escola Galega de Administración Pública (EGAP), sita no polígono das Fontiñas, rúa de Madrid, 2-4, en Santiago de Compostela, o 16 de novembro de 2005.
5. Inscrición.
-Prazo: remata o luns, día 14 de novembro de 2005.
-Tramitación de solicitudes: as solicitudes irán dirixidas ao director da Escola Galega de Administración Pública, polígono das Fontiñas, rúa de Madrid, 2-4, 15707 Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP, ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 63 30.
-Número de prazas: limitado á capacidade do local.
-Inscrición fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión, chamando por teléfono, o día 15 de novembro, das 8.30 ás 14.30 horas, aos seguintes números: 981 54 62 39/981 54 62 44 ou 981 54 60 40.
6. Modificacións.
A EGAP reserva para si a facultade de interpretar e de resolver as incidencias que puidesen xurdir no desenvolvemento da xornada, así como o de cancelala, se o escaso número de solicitudes non xustificase a súa realización.
7. Certificación de asistencia.
Entregaráselles, ao remate da xornada, a aquelas persoas inscritas que concorresen asiduamente a ela, cando a súa asistencia sexa igual ou superior ao 85% das horas lectivas programadas, e expresarase
neste documento a natureza da actividade e a data da súa realización.
8. Retransmisión pola internet.
As persoas interesadas en seguir o desenvolvemento desta xornada pola internet, poden facelo a través do seguinte enderezo: egap.xunta.es.
Santiago de Compostela, 2 de novembro de 2005.
Antonio Izquierdo Escribano
Director da Escola Galega de Administración Pública
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA